KIRJALLINEN KYSYMYS E-0155/02 esittäjä(t): Wilhelm Piecyk (PSE) komissiolle. Espanjan viranomaisten menettely EU:n kansalaisten oleskelulupaa koskevien asiakirjojen myöntämisen yhteydessä.



Virallinen lehti nro 309 E , 12/12/2002 s. 0012 - 0012



KIRJALLINEN KYSYMYS E-0155/02 esittäjä(t): Wilhelm Piecyk (PSE) komissiolle (31. tammikuuta 2002) Aihe: Espanjan viranomaisten menettely EU:n kansalaisten oleskelulupaa koskevien asiakirjojen myöntämisen yhteydessä Schleswig-Holsteinista kotoisin oleva Saksan kansalainen haki huhtikuussa 2001 Valencian ulkomaalaisten asioita käsittelevältä viranomaiselta Tarjeta de Residente Communitario -asiakirjaa, joka vaaditaan pitkäaikaista oleskelua varten. Koska hän ei saanut asiasta vastaavalta viranomaiselta mitään vastausta, hän tiedusteli uudelleen elokuussa 2001 paikan päällä asian käsittelyn tilannetta ja kuuli, että hänen hakemuksensa käsittelyä oli lykätty. Viranomaisen tietojen mukaan se kuitenkin käsiteltäisiin mahdollisimman pian. Kun kahden kuukauden kuluttuakaan viranomaiselta ei ollut tullut viestiä, Saksan kansalainen meni uudelleen henkilökohtaisesti paikalle. Hakemus oli käsitelty, mutta kyseinen asiakirja oli noudettava toiselta virkailijalta, jonka luokse oli niin pitkä jono, että sen pää oli kaukana rakennuksen ulkopuolella. Kyseisen henkilön antamien tietojen mukaan ei ollut mitään mahdollisuutta päästä ennen sulkemisaikaa edes rakennukseen sisään, puhumattakaan virkailijan luokse, vaikka tulisi paikalle varhain aamulla ennen viraston avaamista. Ainoa mahdollisuus oli asettua jonoon aikaisin aamulla ja viettää yö ulkona, minkä kyseiset henkilöt tekivätkin. Näin ollen esitän komissiolle seuraavat kysymykset: 1. Onko komissio tietoinen vastaavista Espanjassa tai muissa jäsenvaltioissa sattuneista tapauksista? 2. Pitääkö komissio näitä tapahtumia sisämarkkinoiden perusvapauksien ja erityisesti unionin kansalaisuuden periaatteen mukaisina? 3. Onko asianosaisilla tällaisissa tapauksissa mahdollisuus kääntyä oikeuslaitoksen puoleen? Entä aikooko komissio ryhtyä toimiin tällaisten byrokraattisten esteiden poistamiseksi? António Vitorinon komission puolesta antama vastaus (11. maaliskuuta 2002) 1. Komissio on saanut unionin kansalaisilta lukuisia kanteluita niistä byrokratiaongelmista ja hallinnollisista viivästyksistä, joita he ovat jäsenvaltioissa kokeneet käyttäessään oikeuttaan liikkua vapaasti unionissa. 2. Kansallisten julkisten palvelujen järjestäminen kuuluu jäsenvaltioiden toimivaltaan eikä komissio voi puuttua siihen muulloin kuin jäsenvaltioiden rikkoessa yhteisön oikeuteen perustuvia velvoitteitaan. Arvoisan parlamentin jäsenen mainitsemaan tapaukseen soveltuu kuitenkin ulkomaalaisten liikkumista ja oleskelua koskevien, yleiseen järjestykseen ja turvallisuuteen sekä kansanterveyteen perustuvien erityistoimenpiteiden yhteensovittamisesta 25 päivänä helmikuuta 1964 annetun neuvoston direktiivin 64/221/ETY(1) 5 artikla, jossa säädetään, että päätös ensimmäisen oleskeluluvan myöntämisestä tai epäämisestä on tehtävä mahdollisimman pian ja joka tapauksessa viimeistään kuuden kuukauden kuluessa siitä, kun lupaa haettiin. 3. Arvoisan parlamentin jäsenen esittämässä tapauksessa unionin kansalaisilla ei periaatteessa ole valitusmahdollisuutta. Komission ehdotuksessa Euroopan parlamentin ja neuvoston direktiiviksi Euroopan unionin kansalaisten ja heidän perheenjäsentensä oikeudesta liikkua ja oleskella vapaasti jäsenvaltioiden alueella(2), josta parhaillaan keskustellaan neuvostossa, esitetään toimenpiteitä, joilla parannettaisiin unionin kansalaisten mahdollisuuksia käyttää oikeuttaan vapaaseen liikkumiseen unionissa. (1) EYVL B 56, 4.4.1964. (2) EYVL C 270, 25.9.2001.